# JOULUYÖN MESSU

### Virikemateriaali[[1]](#footnote-1)

Jouluyönä vietetään messua enkelien kanssa. Enkelien ylistys kaikuu joulusta jokaiseen kirkkovuoden sunnuntaihin: Kunnia Jumalalle korkeuksissa! Ja maassa rauha ihmisille, joita hän rakastaa!

Odotuksen aika päättyy jouluyönä. Viimeinkin on lupa avata ovi täyteen jouluiloon ja täyteen juhlaan. Kirkko koristellaan kynttilöin ja valaistaan kirkkaasti.

Suomalaisessa luterilaisessa perinteessä jouluyön messu on varsin nuori ilmiö. 1970-luvulla alettiin joissakin seurakunnissa viettää hartaushetkeä jouluyönä. Osassa seurakuntia nämä hartaudet laajenivat kokonaisiksi jumalanpalveluksiksi. Käsikirjauudistuksen myötä jouluyön messu on vakiinnuttanut paikkansa joulun ajan jumalanpalvelusten kokonaisuudessa. Jouluyön messu on elämyksellisyydessään puhutteleva ja saattaa vetää puoleensa enemmän nuoria aikuisia kuin muut joulun ajan jumalanpalvelukset.

Suomalaisessa perinteessä jouluyö on varsin ainutlaatuinen yö. Maatalousvaltaisessa yhteiskunnassa jouluyö oli ainoa yö, jolloin sopi valvoa. Jouluna oli myös luvallista nauttia pöydän herkuista yötä myöten: ”Tulis joulu, että sais yölläkin syödä”, sanottiin. Nykyäänkin monissa kodeissa valvotaan jouluyönä yhdessäolon, joululahjojen ja jouluherkkujen äärellä. Television välityksellä ihmiset eri puolilla maailmaa pääsevät seuraamaan Pietarinkirkon jouluyön messua.

Joulun aikaan kirkossa käy paljon ihmisiä, jotka käyvät siellä ehkä vain kerran vuodessa. Erityisesti silloin on hyvä huomioida ihmiset tekemällä käsiohjelma tai ohjeistamalla vähän tavallista messua enemmän. Kirkkokäsikirjassa on jouluyön messua varten erityinen sanoitus rippiin. Jos sitä käytetään, on se hyvä laittaa käsiohjelmaan.

### Jouluyön messun liturgiasta

Jouluyön messulle on oma kaava Jumalanpalvelusten kirjassa: <http://kirkkokasikirja.fi/jp/adventti_ja_joulu.html> .  
Rippi on jouluyönä messun valinnaisena osana ja se voidaan jättää pois, jolloin messun alkuvirren jälkeen tulevat johdantosanat, jouluylistys ja Kyrie. Jos rippiä käytetään, se toimitetaan ennen messun alkua. Rippi voidaan toimittaa hämärässä kirkossa, joka valaistaan kirkkaasti vasta alkuvirren aikana.

**Jouluyön messun rippi**

Jouluyön messussa rippi on valinnainen osa. Jos rippi pidetään jouluyön messussa, sen paikka on ennen messun alkua. Sen voi toteuttaa pimeässä kirkossa vain muutaman kynttilän valossa. Käsikirjassa on synnintunnustusrukoukseen jouluun sopiva sanoitus, jonka käyttö on suositeltavaa. Jos halutaan seurakunnan osallistuvan siihen, on se kirjoitettava käsiohjelmaan niin isolla, että sen näkee lukea myös hämärässä kirkossa.

Rippiosaa voidaan myös laajentaa, mutta silloin on kiinnitettävä huomiota siihen, että jouluyönä messun painopiste on ylistyksessä, ei katumuksessa.

**Lukija 1**: *Kansa, joka pimeydessä vaeltaa, näkee suuren valon.  
Niille, jotka asuvat kuoleman varjon maassa, loistaa kirkkaus.  
Sinä teet runsaaksi riemun, annat suuren ilon.  
He iloitsevat sinun edessäsi niin kuin elonkorjuun aikana iloitaan,   
niin kuin saaliinjaossa riemuitaan.  
Ikeen, joka painaa heidän hartioitaan, valjaat, jotka painavat olkapäitä,  
ja heidän käskijänsä sauvan sinä murskaat.*

**Pappi:** Rakkaat kristityt! Vapahtajamme on avannut meille tien Jumalan yhteyteen. Nimi Jeesus tarkoittaa, että Jumala pelastaa kansansa sen synneistä. Tunnustakaamme siis hänelle syntimme näin sanoen:

**Synnintunnustus (Lukija 2:)**

Jumala, taivaallinen Isämme.

Sinä valaisit jouluyönä meidän pimeän maailmamme.

Me tunnustamme, että emme ole eläneet valon lapsina.

Valaise sydämemme ja anna meille kaikki syntimme anteeksi

rakkaan Vapahtajamme, Jeesuksen Kristuksen tähden.

**Lukija 1:** *Sillä lapsi on syntynyt meille, poika on annettu meille.  
Hän kantaa valtaa harteillaan,  
hänen nimensä on Ihmeellinen Neuvontuoja, Väkevä Jumala,  
Iankaikkinen Isä, Rauhan Ruhtinas.  
Suuri on hänen valtansa, ja rauha on loputon  
Daavidin valtaistuimella ja hänen valtakunnassaan.  
Oikeus ja vanhurskaus on sen perustus ja tuki nyt ja aina.*

**Synninpäästö (pappi)**

Kaikkivaltias, armollinen Jumala on suuressa laupeudessaan armahtanut meitä.

Poikansa Jeesuksen Kristuksen tähden

hän antaa meille synnit anteeksi ja lahjoittaa elämän ja autuuden.

»Jumala on rakastanut maailmaa niin paljon, että antoi ainoan Poikansa,

jottei yksikään, joka häneen uskoo, joutuisi kadotukseen,

vaan saisi iankaikkisen elämän.»

**Seurakunta:** Aamen.

Vasta ripin jälkeen palvelutehtävissä toimivat saapuvat hämärään kirkkoon kynttilä- tai lyhtykulkueena alkuvirren aikana ja asettuvat kaareen mikrofonin lähelle. Kaikilla voi olla albat päällä. Jouluyön tunnelmaan sopii alkuvirren (esim. VK 14) laulaminen ilman säestystä.

**Jouluyön messun johdantosanat**

Käsikirjan johdantosanat voidaan toteuttaa niin, että jokaiselle kappaleelle (*Tämä on se yö*…) on oma lukijansa. Luettuaan oman osuutensa lukija vie lyhtynsä tai kynttilänsä sovittuun paikkaan, esim. joulukuusen juurelle tai kynttelikköön.

**Muista myös, että...**

* Jouluyön messuun sopii Jumalanpalvelusten kirjan kolmas ehtoollisrukousvaihtoehto *Herra, meidän Jumalamme…*
* Jumalanpalvelusten kirjassa on oma prefaation päätös joululle sekä ehtoollisen kiitosrukous jouluajalle.
* Jouluyön messuun sopii ylistystanssi, jolla ilmaistaan iloa ja riemua.
* Jouluyönä, jos koskaan, sopii käyttää rauhantervehdystä. Tavallisesta sanamuodosta poiketen seurakuntalaiset voivat toivottaa toisilleen joulurauhaa.

**Musiikkivirikkeitä**

Jouluyönä seurakuntalaiset haluavat laulaa joululauluja. Jotkin virret voidaan korvata joululauluilla, esim. esirukousta edeltävä virsi, uhrivirsi ja päätösvirsi. Ehtoollisen aikana voidaan laulaa joululauluja. Jouluyön lauluja valittaessa voisi laulujen sanoituksissa korostaa enkeleiden sanomaa. Jouluyön messu voi olla myös runsaasti nuoria keräävä tilaisuus, jolloin musiikin valinnassa ja toteutuksessa voisi ottaa erityisesti huomioon heidät.

Jouluyön psalmin kertosäe: virsikirjan liiteosan numero 768 ja lyhyt vastauslaulu numero 792

Virsikirjan lisävihkon virsistä jouluaattoon sopivat esimerkiksi

934 Profeetat aikanaan

935 Hetkeksi hiljene, maa

936 Tulvii riemu sydämeeni

**Muita lauluja:**

Beetlehemin tähti (Lasten virsi 19)

Tähti kutsuu (Lasten virsi 21)

OI herää, pikku Betlehem (Ruotsin kirkon virsikirja 115)

Kun Jeesus nukkui seimessään (Ruotsin kirkon virsikirja 117)

Riemuitse mieli, kiitä nyt, kieli (Ruotsin kirkon virsikirja 118)

Enkellaulu kaikuu nyt (Ruotsin kirkon virsikirja 123)

On lapsi neitseelle syntynyt (Ruotsin kirkon virsikirja 124)

Tuon teille ilosanoman (Ruotsin kirkon virsikirja 125)

Pitkää tietä Betlehemiin (Ruotsin kirkon virsikirja 129)

Kaikukaa kellot, on keskiyön hetki (Ruotsin kirkon virsikirja 427)

Aikaan keskitalven saapui myrskysää (Ruotsin kirkon virsikirja 428)

Mitä saitte kuulla, nähdä (Ruotsin kirkon virsikirja 429)

J Löytty: Ilouutinen

P. Simojoki – A.-M. Kaskinen: Enkelien laulu

### Saarnaideoita

Jouluyönä saarna voi olla lyhyt, sillä ehtoollinen seurakunnan yhteisenä suurena jouluateriana puhuttelee voimakkaasti. Kertomus on myös hyvä joulusaarna.

Tässä alla on muutama teema ja siihen perustuva jäsennys, joiden varaan saarnan voi rakentaa soveltamalla, lisäämällä tietoja ja esimerkkejä.

**1. Valo loistaa yössä**

* + Valoa tarvitaan vastakohdaksi maailman pimeydelle.
  + Valo valaisee, mutta samalla paljastaa.
  + Moni ihminen kaipaa valoa elämänsä pimeyteen.

**2. Jumala puhuu ihmisille**

* + profeettojen kautta
  + seimen lapsen välityksellä ja
  + tässä messussa Sanassa ja ehtoollisessa.

**3. Kuka seimen lapsi oikeastaan on?**

* + Jumalan ainoa Poika
  + Marian poika – tavallinen ihminen
  + Meidän veljemme – joka yhdistää meidät Isään

Johannes Khrysostomoksen joulusaarna   
<http://andreinajatuksia.blogspot.fi/2012/12/pyhan-johannes-krysostomoksen.html>

### Lisää ideoita, lisää osallistumista

* Pyydetään seurakunnan isoskoulutettavia ja nuoria aikuisia palvelutehtäviin messuun.
* Palvelutehtävissä olevat jalkautuvat messun lopuksi kirkon oville toivottamaan joulurauhaa.
* Messun jälkeen kolehti kerätään ulko-ovilla. Samalla seurakuntalaisille jaetaan tuohukset, jotka sytytetään kirkon pihamaalla, jossa lauletaan vielä yhdessä yksi laulu, esim. Maa on niin kaunis.

### Esirukouksia

**Käsikirjan esirukous**

* Jouluyön messun kaava sisältää valmiin esirukouksen. Voidaan käyttää sitä tai soveltaen myös Jouluaaton sanajumalanpalveluksen esirukousta. Esirukous voidaan jaksottaa virrellä tai joululaululla.

**Esirukous *Kumartamaan tulkaa***

Esirukous voidaan jaksottaa virren 27:1 säkeellä *Ja kumartamaan tulkaa*

*Lukija 1:*

Jeesus Kristus.

Kiitos, että synnyt tänäkin jouluna maailmaan.

Tuo lohdutuksesi maailman hätään.

Anna jouluilon synnyttää toivoa epätoivon keskelle.

Sinä voit muuttaa kaiken. Ylistys Sinulle, Kristus!

S: Ja kumartamaan tulkaa...

*Lukija 2:*

Jeesus Kristus.

Kiitos, että synnyt tänäkin jouluna koteihin.

Siunaa koteja joissa jo nukutaan,

koteja, joissa valvotaan,

koteja, joissa riidellään,

koteja, joissa odotetaan ja kaivataan.

Sinä voit muuttaa kaiken. Ylistys Sinulle, Kristus!

S: Ja kumartamaan tulkaa...

*Lukija 1:*

Jeesus Kristus.

Kiitos, että synnyt tänäkin jouluna veljeksemme.

Siunaa sisariamme ja veljiämme

jotka elävät vainottuina tai pakolaisina.

Siunaa kaikkia, joiden on jano, nälkä tai jotka ovat ilman kotia.

Siunaa ja kutsu lämmölläsi kaikkia, jotka eivät tunne Sinun hyvyyttäsi.

Sinä voit muuttaa kaiken. Ylistys Sinulle, Kristus!

S: Ja kumartamaan tulkaa...

*Lukija 2:*

Jeesus Kristus.

Kiitos, että synnyt tänäkin jouluna sydämiimme.

Lahjoita sydämiimme joulurauha.

Sytytä sydämiimme rakkaus.

Anna sydämiimme jouluilo.

Ylistys Sinulle, Kristus!

Srk: Aamen.

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)